Pampoenrekord stap aan na 1 tonWykus Lambrecht en sy span met hul enerse hemde glimlag breed by hul 890 kg-pampoen. (Foto: Facebook/Goliat van Gat) Die Goliat van Gat-pampoenkweekkompetisie se rekord is vanjaar weer verbeter. Dit is vir die derde keer deur Wykus Lambrecht van Meyerton gedoen, wat oor die afgelope drie jaar sy wenpampoene se massa met rasse skrede laat toeneem het. In 2021 het Johanna 790 kg geweeg, verlede jaar het Barbie 846 kg geweeg en Saterdag het Lizbeth die skaal op ŉ allemintige 890 kg laat kreun. Dié kompetisie word deur Cullinan Boereunie, wat by TLU SA geaffilieer is, aangebied en die prysuitdeling word jaarliks tydens die Pampoenfees by die Boeremark in Silverton in Pretoria gehou. Die eerste kompetisie is in 2004 gehou as ŉ geldinsamelingsprojek en daarna nog elke jaar aangebied. In 2019 het dit net voor die inperking plaasgevind en in 2020 het die Boeremark vrystelling van die inperkings gekry. Vandag word die pampoene vir liefdadigheid geskenk. Lambrecht sê hy is ŉ agterplaasboer en berei ŉ oppervlakte van 100 m2 voor om sy pampoen onder optimale omstandighede te laat groei. Volgens Henry Combrink, voorsitter van Cullinan Boereunie, moet jy so 100 m2 bemes en losmaak vir die pampoen en die ranke, maar dit is nie al nie. Die pampoene is baie presies oor die behandeling en die grond waarin dit wil groei om rekords te laat spat. “Grondvoorbereiding is baie belangrik,” het hy vir Maroela Media gesê. “Jy sal vooraf ŉ grondontleding moet doen om te bepaal watter elemente te min is, sodat jy regstellings kan doen. Dan moet die pH van die grond en die water in balans gehou word. Genoeg water is baie belangrik en ŉ groot pampoen kan tot 200 liter water per dag opneem, waarvan die meeste in die oggend en aand gegee word en so vier, vyf keer deur die dag.” Volgens die Guinness World Records is die swaarste pampoen ooit twee jaar gelede deur Stefano Cutrupi in Italië gekweek. Dit het ŉ verbysterende 1 226 kg geweeg. Daar is 10 pampoene vir Goliat van Gat ingeskryf en in die tweede plek was Jaco Cornelius met ŉ pampoen van 340 kg. Dirk Smal het die derde plek gevat met ŉ pampoen van 309 kg. Die organiseerders gebruik ŉ vurkhyser wat deur die hoofborg, Uitkyk-vleismark, geleen word om die pampoene van die voertuie af te tel en op die skaal te sit. Tans word die wenpampoen ook by Uitkyk-vleismark uitgestal. Diegene wat vir Lambrecht wil uitdaag, kan van die saad by TLU SA koop. Die saad word in Oktober geplant en neem gewoonlik so 170 dae om uit te groei, sodat dit gereed is vir die prysuitdeling in Maart.